ธอส. ให้บริการข้อมูลลูกค้าที่เคยยืนยันตัวตน กับ ธอส. ข้ามธนาคารได้ ภายใต้ Regulatory Sandbox ของธนาคารแห่งประเทศไทย
ธนาคารอาคารสงเคราะห์ (ธอส.) พร้อมเข้าร่วมทดสอบการให้บริการเปิดบัญชีเงินฝากออมทรัพย์ผ่านช่องทางดิจิทัล โดยใช้การพิสูจน์และยืนยันตัวตนข้ามธนาคาร ผ่านแพลตฟอร์มเนชั่นแนลดิจิทัล ไอดี (National Digital ID หรือ NDID) ทางโมบายแอปพลิเคชัน GHB ALL ของธนาคารอาคารสงเคราะห์ ด้วยเทคโนโลยีชีวมิติ ซึ่งเป็นเทคโนโลยีที่ใช้ในการจำแนกอัตลักษณ์ทางกายภาพของบุคคล เช่น ใบหน้า ลายนิ้วมือ หรืออัตลักษณ์ทางพฤติกรรมของบุคคล เช่น การพูด การเขียน เพื่อระบุ พิสูจน์หรือยืนยันตัวตนบุคคล ตั้งแต่วันที่ 15 มิถุนายน 2564 เป็นต้นไป ซึ่งเป็นช่วงระหว่างที่ร่วมทดสอบใน Regulatory Sandbox ของธนาคารแห่งประเทศไทย (ธปท.) โดยจะช่วยให้ลูกค้าที่เปิดบัญชีเงินฝากออมทรัพย์กับ ธอส. และมีการพิสูจน์และยืนยันตัวตนด้วยการเปรียบเทียบภาพถ่ายใบหน้าที่เคยจัดเก็บไว้กับ ธอส. สามารถแสดงความจำนงขอใช้ข้อมูลที่เคยยืนยันตัวตนกับ ธอส. เพื่อนำไปใช้กับธนาคารอื่นที่ลูกค้าประสงค์จะทำธุรกรรมทางการเงินได้ตั้งแต่วันนี้เป็นต้นไป และให้ลูกค้าประชาชนสามารถเข้าถึงบริการทางการเงินได้สะดวก รวดเร็วและปลอดภัยมากขึ้นผ่านช่องทางดิจิทัล โดยไม่ต้องเดินทางไปที่สาขาธนาคารภายใต้สถานการณ์ป้องกันความเสี่ยงจากเชื้อไวรัสโควิด-19 สามารถศึกษาขั้นตอนการเปิดบัญชีเงินฝากออมทรัพย์ผ่าน GHB ALL และการพิสูจน์และการยืนยันตัวตนแบบง่าย ๆ และรวดเร็วได้ที่เว็บไซต์ของ ธอส. www.ghbank.co.th หรือสอบถามข้อมูลเพิ่มเติมติดต่อ ศูนย์ลูกค้าสัมพันธ์ ธอส. โทร. 0-2645-9000